## El Consell ratifica les obres d’emergència per a la construcció de la passarel·la per als vianants sobre el barranc de Poio a Paiporta

*** L’ampliació de les actuacions ascendix a 1.105.640 euros i inclou l’execució i la direcció d’obra de la nova infraestructura que queda integrada en el pont ferroviari de Metrovalencia
* L’executiu autonòmic ha ratificat ja 44 contractes d’emergència per valor de 130,1 milions d’euros per a pal·liar els danys patits per les inundacions en la xarxa de Metrovalencia**

El Consell ha ratificat l’ampliació de dos contractes d’emergència de Ferrocarrils de la Generalitat Valenciana (FGV) per a escometre la reconstrucció de la passarel·la d’accés per als vianants a l’estació de Paiporta afectada per les inundacions del passat 29 d’octubre.

D’esta manera, la reconstrucció de la passarel·la s’inclou en les obres de rehabilitació del pont ferroviari de Metrovalencia sobre el barranc de Poio a Paiporta, que ja es troben en execució.

Cal recordar que la riuada va arrasar el pont ferroviari i la passarel·la per als vianants, així com el pas inferior en les proximitats del llit que dona accés també a la passarel·la. Així, doncs, per motius d’eficiència i de seguretat, FGV ha considerat com a millor opció la construcció d’un únic tauler o estructura que incorpore tant la infraestructura ferroviària com la passarel·la per als vianants d’accés a l’estació de Paiporta, agilitzant-se d’esta manera la restitució de la mobilitat a les persones afectades.

Per esta raó, s’ha considerat oportú ampliar l’objecte dels contractes d’emergència de la direcció i de les obres ja en execució, la qual cosa suposa un increment en el pressupost d’1.105.640 euros (IVA exclòs), 44.582 euros dels quals destinats a la direcció de l’obra i 1.061.058,88 euros a les obres de reconstrucció.

En definitiva, l’ampliació dels contractes suposa augmentar fins als 5.525.893 euros (IVA exclòs) l’import total destinat a estes actuacions, el termini d’execució de les quals també s’augmenta en tres mesos.

**130 milions per a la reparació de la xarxa de Metrovalencia**

Fins al moment, el Consell ha ratificat un total de 44 contractes d’emergència presentats per FGV amb un pressupost de 130.109.210 euros (IVA inclòs) per a reposar els danys patits en el conjunt de la xarxa de Metrovalencia, especialment en el lloc de comandament, tallers de València Sud, oficines i el tram que unix Sant Isidre i Castelló.

Fecha: 13/05/2025